1.

iesniedz Padomei, Komisijai un Eiropas Ārējās darbības dienestam šādus ieteikumus: Par stratēģiskās partnerības nolīguma sarunām a) turpināt uzlabot ES un Japānas attiecības, laikus pabeidzot sarunas par visaptverošu stratēģiskās partnerības nolīgumu; definēt patiesu nolīguma stratēģisko aspektu, kurā uzsvērti ES un Japānas attiecību unikālie aspekti; b) censties nodrošināt ilgtermiņa pamatu ciešām attiecībām, sniedzot ievērojamu ieguldījumu politisko, ekonomisko un kultūras attiecību padziļināšanā ar reāliem rezultātiem abu reģionu iedzīvotājiem, un pievērst īpašu uzmanību vispārējai ekonomikas politikas koordinācijai; c) ievērojami palielināt divpusējās sadarbības un nozaru dialoga apjomu un pārklājumu; Politiskais dialogs d) apstiprināt kopīgās vērtības, kopējos mērķus un atbildību pasaules miera, stabilitātes, parlamentārās demokrātijas, ilgtspējīgas attīstības un spēcīgas daudzpusējas sistēmas veicināšanā; turpināt kopīgi stiprināt un reformēt Apvienoto Nāciju Organizāciju, tostarp Drošības padomi; atzīt, ka aizvien daudzpolārākai pasaulei ir raksturīga dažādu reģionālo un nacionālo dalībnieku, tostarp ES un Japānas, pieaugoša politiskā nozīme, un pieprasīt ciešāku sadarbību un lielāku saskaņotību starptautiskā līmenī; e) padziļināt un uzlabot sadarbību politikas, drošības un miera uzturēšanas jautājumos, tostarp attiecībā uz informācijas apmaiņu, ieroču neizplatīšanu, atbruņošanos un masu iznīcināšanas ieroču likvidēšanu, kiberdrošību un cīņu pret starptautisko noziedzību, piemēram, cilvēku un narkotiku tirdzniecību, pirātismu un terorismu; f) apņemties kā vadošajiem globālās attīstības palīdzības sniedzējiem ciešāk sadarboties un saskaņot attīstības politiku un intervenci Tūkstošgades attīstības mērķu sasniegšanai jomās, kurās ir būtiska nozīme cilvēku drošības aspektam; g) izpētīt iespējas sadarbības palielināšanai pasaules mēroga drošības jautājumos, tostarp krīžu pārvarēšanā un miera uzturēšanā; h) sadarboties attiecībā uz krīžu civilu pārvarēšanu, civilo aizsardzību, reaģēšanu uz dabas un cilvēku radītām katastrofām, humāno palīdzību un iniciatīvām, kas paredzētas atjaunošanai pēc krīzes; stiprināt divpusējo un starptautisko sadarbību katastrofu riska samazināšanā; i) paust dziļas dalībvalstu bažas par postošajām Fukušimas kodolkatastrofas sekām; mudināt Japānas valdību pēc iespējas precīzi un vispusīgi informēt starptautisko sabiedrību par to, kādi dati ir pieejami par situāciju reaktora teritorijā un par piesārņojuma līmeni, j) kopīgi veicināt sadarbību citās daudzpusējās struktūrās, piemēram, ANO, G8, G20, Pasaules Tirdzniecības organizācijā (PTO) un Starptautiskajā Valūtas fondā (SVF); pielikt kopīgas pūles globālās ekonomikas atveseļošanas, darba vietu radīšanas un daudzpusēju tirdzniecības noteikumu izstrādes veicināšanā; k) palielināt konkrētu sadarbību ar drošību saistītos projektos stratēģiskos reģionos, piemēram, Tuvajos Austrumos, Āfrikā un Vidusāzijā, pamatojoties uz līdzšinējo veiksmīgo sadarbību; l) sadarboties, lai īstenotu ANO konferencē “Rio+20” pieņemtos lēmumus panākt ilgtspējīgu attīstību; Reģionālie dialogi m) atbalstīt Dienvidaustrumāzijas valstu asociācijas (ASEAN) integrāciju un uzsvērt ASEAN reģionālā foruma un Austrumāzijas samita nozīmi, veicinot savstarpēju saprašanos Āzijā un iesaistot dialogā arī ārpus šī reģiona esošus partnerus, tostarp ES; n) uzsvērt, ka Japānas attiecībām ar kaimiņiem ir milzīga nozīme stabilitātei un drošībai Austrumāzijā un vispārīgi visas pasaules drošībai; o) atgādināt, ka stabilitāte un attiecību normalizēšana Austrumāzijā atbilst arī svarīgākajām Eiropas interesēm; mudināt visas attiecīgās puses novērst spriedzi Austrumķīnas jūrā, iesaistoties uz starptautiskām tiesībām un konvencijām balstītā miermīlīgā dialogā; atturēties no jebkāda spēka pielietojuma vai tā izmantošanas draudiem un vienoties par pasākumiem spriedzes mazināšanai neparedzētu incidentu gadījumā; uzsvērt, cik svarīga ir uzticības veidošana un preventīvā diplomātija; uzsvērt, ka starptautiskajā tirdzniecībā ir izšķiroša nozīme starptautiskās kuģošanas brīvībai, kura ir jāievēro; p) turpināt darbu, lai panāktu ilgstošu mieru un drošību no kodolieročiem brīvā Korejas pussalā, un mudināt Korejas Tautas Demokrātisko Republiku (KTDR) pārtraukt visu pašreizējo kodolprogrammu īstenošanu; Cilvēktiesības un pamatbrīvības q) apstiprināt kopīgās vērtības attiecībā uz cilvēktiesību ievērošanu, demokrātiju, pamatbrīvībām, labu pārvaldību un tiesiskumu un kopīgi strādāt, lai visā pasaulē veicinātu un aizstāvētu šīs vērtības; r) uzsākt dialogu ar Japānas valdību par nāvessoda moratoriju, lai galu galā to atceltu; s) sekmēt dzimumu vienlīdzību kā ārkārtīgi būtisku demokrātijas elementu; t) apspriest savstarpējas nosacītības principa un cilvēktiesību un demokrātijas politisko klauzulu iekļaušanu kādā no nolīguma noteikumiem, no jauna kopīgi apstiprinot abpusējo apņemšanos ievērot šīs vērtības; pieņemt atbilstošus drošības pasākumus nolīguma stabilitātei un nodrošināt, ka neviena puse nevar ļaunprātīgi izmantot šādu noteikumu; uzstāt, ka šādai nosacītībai ir jābūt iekļautai stratēģiskās partnerības nolīgumā ar Japānu, ņemot vērā ES kopīgo pieeju šajā jautājumā; Sadarbība ekonomikas, vides, zinātnes un kultūras jomā u) iekļaut plašas iespējas sadarbībai zinātnē, tehnoloģijā, uzņēmējdarbībā un pētniecībā, lai palielinātu potenciālu inovācijām; sadarboties, meklējot inovatīvus risinājumus transporta jautājumos; v) izpētīt ciešākas sadarbības iespējas navigācijas satelītu sistēmu jomā; w) stiprināt divpusējo tirdzniecību un sadarbību par pamatnostādnēm, kas veicina drošu, nekaitīgu un ilgtspējīgu enerģiju, energoefektivitāti, atjaunojamo energoresursu izmantošanu, kodoldrošības tiesiskos regulējumus un kodoliekārtu noturības testus, pētniecību enerģētikas jomā, tostarp par starptautiskā eksperimentālā kodoltermisko reaktora (ITER) projektu un oglekļa dioksīda uztveršanu; x) turpināt sadarboties, meklējot tūlītēju, vispusīgu un ilgtspējīgu klimata pārmaiņu novēršanas risinājumu pasaules mērogā, tostarp visām pusēm ievērojami samazinot siltumnīcas efektu izraisošu gāzu emisijas; y) sadarboties zivju krājumu ilgtspējīgā pārvaldībā; z) veicināt sadarbību attiecībā uz retzemju un citu būtisku izejvielu pasaules mēroga pārvaldību un izpēti; aa) uzsvērt, ka kibertelpai ir nozīme vārda brīvības un taisnīgas sociālās attīstības veicināšanā; ab) veicināt lielāku sabiedrības izpratni un klātbūtni abu pušu teritorijās; pastiprināt divpusējās kultūras, izglītības, jaunatnes, cilvēku un sporta apmaiņas; ac) apmainīties ar pieredzi un paraugpraksi par novecojošas un aktīvas sabiedrības vajadzību apmierināšanu; ad) pievērsties veselības aprūpei kā īpašai sadarbības jomai un kopīgiem centieniem, radot iespējas apvienot progresīvākās pieejamās zināšanas medicīnā, tostarp biotehnoloģijā, kā arī veikt šo zināšanu apmaiņu, lai risinātu novecojošās sabiedrības veselības problēmas; Citi noteikumi ae) apspriesties ar Eiropas Parlamentu par parlamentārās sadarbības noteikumiem; af) ietvert skaidrus kritērijus un saistošus termiņus stratēģiskās partnerības nolīguma īstenošanai un nodrošināt uzraudzības mehānismus, tostarp regulāru ziņojumu iesniegšanu Parlamentam;